Bestemmelse 5 E i kapitel 84 i den kombinerede nomenklatur i bilag I til forordning nr. 2658/87 om told- og statistiknomenklaturen og den fælles toldtarif, som ændret ved forordning nr. 1719/2005, skal fortolkes således, at apparater, der udfører en »selvstændig funktion, bortset fra databehandling«, kun er sådanne apparater, der inkorporerer en automatisk databehandlingsmaskine eller arbejder forbundet med en sådan maskine, men hvis funktion ikke henhører under databehandling. Heraf følger, at apparater bestående af flere enheder i et fælles kabinet, nemlig et laserprintermodul og et scannermodul, der ud over fotokopieringsfunktionen, som ikke henhører under databehandling, tillige er udstyret med printer- og scannerfunktioner, ikke udfører en sådan »selvstændig funktion«.

Apparater, som er karakteriseret ved, at de dels har printer- og scannerfunktioner i forbindelse med en automatisk databehandlingsmaskine, enten direkte eller via et netværk, dels har en fotokopieringsfunktion, der anvendes selvstændigt, opfylder på én gang alle de tre betingelser, som er fastsat i bestemmelse 5 B, litra a)-c), i kapitel 84 i den kombinerede nomenklatur i bilag I til forordning nr. 2658/87 om told- og statistiknomenklaturen og den fælles toldtarif, som ændret ved forordning nr. 1719/2005, og kan anses for en enhed, der er en del af et automatisk databehandlingsanlæg, dvs. at de anvendes udelukkende eller hovedsageligt i forbindelse med et automatisk databehandlingsanlæg, at de kan tilsluttes centralenheden, og at de kan modtage eller aflevere data i en form, der kan anvendes af anlægget.

Det tilkommer imidlertid den forelæggende ret at vurdere, om fotokopieringsfunktionen er sekundær i forhold til de to øvrige funktioner, eller om den derimod er lige så vigtig, hvorved der skal tages hensyn til disse apparaters objektive karakteristika, bl.a. printningens og reprografiens hastighed, om der er en automatisk papirføder til de originaler, der skal kopieres, og antallet af papirbakker.

Hvis kopieringsfunktionen er sekundær i forhold til printer- og scannerfunktionerne, skal apparaterne anses for enheder af automatiske databehandlingsmaskiner i henhold til bestemmelse 5 B i kapitel 84 i den kombinerede nomenklatur, og hvis disse enheder foreligger særskilt, skal de i medfør af bestemmelse 5 C til dette kapitel tariferes i pos. 8471 i denne nomenklatur. I dette tilfælde skal den relevante underposition fastlægges i medfør af bestemmelse 3 i afsnit XVI i nævnte nomenklatur.

Hvis denne fotokopieringsfunktion og de to øvrige funktioner derimod er lige vigtige, kan disse apparater ikke anses for enheder af automatiske databehandlingsmaskiner, idet de da ikke opfylder betingelsen i bestemmelse 5 B, litra a), i kapitel 84 i den kombinerede nomenklatur om, at de skal »anvendes udelukkende eller hovedsageligt i forbindelse med et automatisk databehandlingsanlæg«. Disse apparater skal således i medfør af de almindelige tariferingsreglers punkt 3, litra b), tariferes i positionen for det modul, der er karaktergivende for nævnte apparater, for så vidt som udøvelsen af et skøn herover forekommer mulig. Hvis dette ikke er muligt, skal de tariferes i pos. 9009 i medfør af de almindelige tariferingsbestemmelsers punkt 3, litra c).

(jf. præmis 40, 41, 46-48 og 56 samt domskonkl. 2)